એક સહકારી અગ્રણીએ જણાવ્યું કે અગાઉના વર્ષોમાં જે સંસ્થા મગફળી ખરીદી કરે, તે જ ગોડાઉનો ભાડે રાખતી અને આગ-ઉંદર-પાણી વગેરેથી ખતરા સામેનો વીમો પણ ઉતારાવતી હતી. આ વખતે ગુજરાત વેર હાઉસિંગ કોર્પોરેશન, ગુજકોટ વગેરે એજનસીએ ગોદામ ભાડે રાખ્યા. ગોદામભાડાંમાં સરકાર પ્રતિ ચોરસફૂટ રૂ.૧૫.૯૪ ચૂકવે છે. પરંતુ ગોદામ માલિકને રૂ.૫ થી ૭ જ મળે છે! સૂત્રો ઉમેરે છે કે આમાં મગફળીની જાળવણી, સુરક્ષા વ્યવસ્થા, દવા છંટકાવ, સીસીટીવી વગેરે વ્યવસ્થા કોરાણે રહી ગઇ અને અગ્નિકાંડ થયા તેનું એક કારણ આ પણ હતું.સહકારી મંડળીઓ પોતે ખરીદેલી મગફળીનો જે જથ્થો ગોદામ પર મોકલે તેમાં ભેજનું પ્રમાણ, રજ-કાંકરી વગેરે ધારાધોરણ ચકાસવા નાફેડ દ્વારા બલ્ક હેન્ડલિંગ ફેડરેશન અને સ્ટાર એગ્રિ.ને કામ સોંપાયું હતું. મગફળીમાં કચરો-પત્થર-રેતી નથી અને ભરતી પણ પૂરતી છે એવા ક્વોલિટી અને ક્વોન્ટીટીના સર્ટીફિકેટ આ કંપની આપે તેના આધારે જ નાફેડ પૈસા ચૂકવે. હવે, ૧૯૪ ગોદામમાંથી અનેક ગોદામે કંપનીના માણસોએ જથ્થો ચકાસ્યો જ નહીં અને તેમાં મીલીભગત અથવા દબાણ હતું તેમ ચર્ચાય છે. મગફળીના જથ્થામાં આગ લાગી ત્યારે ત્વરિતપણે લેવાવા જોઇતા પગલાં પણ સરકારે ન લીધા. સીઆઈડી (ક્રાઈમ) કે પોલીસની તપાસ પણ ઢીલી હતી (જેનો આજે કૃષિમંત્રીએ સ્વીકાર કર્યો!) ખરીદી જુદી જુદી સંસ્થાઓ મારફત થઇ તેમાં ગુજકોટનો મોટો હિસ્સો હતો અને ગોલમાલ પણ મોટી! મોટાભાટના ગોદામોમાં હજુ પણ સીસીટીવી નથી, જે હવે છેક ફિટ કરવામાં આવનાર છે. ચોમાસું શરૂ થવા પર છે અને ભારે વરસાદ પડે ત્યારે લાખો ટન મગફળીમાં ભેજ લાગી જાય અથવા મુંડા પડી જાય તેવી ભીતિ અસ્થાને મનાતી નથી.